Na temelju članka 30. Statuta Općine Privlaka („Službeni glasnik Zadarske županije“ broj 05/18, 07/21, 11/22), Općinsko vijeće Općine Privlaka na svojoj 9. sjednici, održanoj dana 8. kolovoza 2022. godine donijelo je

**ZAKLJUČAK**

**o prihvaćanju Izvješća o radu načelnika Općine Privlaka**

**za razdoblje od 01.01.2022. - 30. 06. 2022. godine**

**Članak 1.**

Prihvaća se Izvješće o radu načelnika Općine Privlaka za razdoblje od 01.01.2022. - 30. 06. 2022. godine koje je sastavni dio ovog Zaključka.

**Članak 2.**

Ovaj Zaključak stupa na snagu osmog dana od dana objave u „Službenom glasniku Zadarske županije“.

KLASA: 022-06/22-01/7

URBROJ: 2198-28-01-22-2

Privlaka, 8. kolovoza 2022.g.

OPĆINSKO VIJEĆE

Predsjednik

Nikica Begonja, v.r.

Na temelju članka 35.b Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 48. Statuta Općine Privlaka („Službeni glasnik Zadarske županije“ broj 05/18, 07/21, 11/22), **načelnik Općine Privlaka**podnosi Općinskom vijeću sljedeće

**IZVJEŠĆE**

**O RADU NAČELNIKA OPĆINE PRIVLAKE**

**ZA RAZDOBLJE od 01.01.2022. - 30. 06. 2022. godine**

U izvještajnom razdoblju od 01.01.2022. do 30.06.2022. godine u okviru svog djelokruga, obavljao sam izvršne poslove iz samoupravnog djelokruga općine koji su mi povjereni zakonom, utvrđivao sam prijedloge općih akata koje donosi Općinsko vijeće, davao mišljenje o prijedlozima odluka i drugih akata, izvršavao i osiguravao izvršavanje općih akata općinskog vijeća, prostornih i urbanističkih planova te drugih akata Općinskog vijeća, upravljao nekretninama i pokretninama u vlasništvu općine kao i prihodima i rashodima općine, utvrdio prijedlog godišnjeg proračuna Općine, usmjeravao djelovanje Jedinstvenog upravnog odjela općine u obavljanju poslova iz samoupravnog djelokruga općine, nadzirao njihov rad, te obavljao i druge poslove u skladu sa zakonom, statutom općine i aktima Vijeća.

Provedbu navedenih zadaća ostvarivao sam na brojnim sastancima i konzultacijama, radnim dogovorima, kroz djelovanje radnih tijela, kroz aktivnosti načelnika, kao i kroz rad Jedinstvenog upravnog odjela općine.

U izvještajnom razdoblju svakodnevno sam primao stranke koje su mi se obraćale radi rješenja svojih problema, od komunalnih, prostornih do socijalnih, kulturnih, sportskih i ostalih.

Održavao sam sastanke sa čelnicima Zadarske županije, Županijske uprave za ceste Zadarske županije, Županijske Lučke uprave, Lučke Kapetanije, Eletkre Zadar, LAG Marete, Vodovoda Zadar i drugih tijela javne vlasti.

Prisustvovao sam svim sjednicama Općinskih vijeća, sjednicama turističkog vijeća TZ Privlaka čiji sam predsjednik, skupštinama, kao i koordinacijama i susretima sa čelnicima susjednih gradova i općina naše Županije. Održao sam niz sastanaka u gradu Ninu na temu projekta aglomeracije te sam svakodnevno u kontaktu sa izvođačem zbog izgradnje kanalizacijskog sustava na području općine Privlaka te niz sastanaka i koordinacija vezano za radove na projektu proširenja i produbljenja plovnog kanala Privlački gaz koji su započeli u ožujku 2022.godine.

Održano je tri sjednice Općinskog vijeća Općine Privlaka kako slijedi:

- 6. sjednica OV održana 24. siječnja 2022. g. – sa 7 točaka dnevnog reda

- 7. sjednica OV održana 30. ožujka 2022.g. – sa 14 točaka dnevnog reda

- 8. sjednica OV održana 12. svibnja 2022.g. – sa 17 točaka dnevnog reda.

Projekti

- Radovi na izgradnji dječjeg vrtića privode se kraju, a u tijeku je otvoreni postupak javne nabave za opremanje vrtića u kojem je odabran najpovoljniji ponuditelj te se čeka protek zakonskih rokova za sklapanje ugovora

- Radovi na sanaciji oštećenja podmorskog i nadmorskog dijela glavnog mula u „Selu“ započeti u listopada privode se kraju

- Planira se izrada projektno tehničke dokumentacije centra “Privlački sabunjar” na k.č. 2721 (tzv. “samoposluga”) – izvršena izmjera postojećeg stanja i započeo postupak jednostavne nabave projektne dokumentacije

Održavanje i građenje komunalne infrastrukture

Iz programa održavanja komunalne infrastrukture nastavljeni su radovi odvodnje atmosferskih voda i pročišćavanje otpadnih voda, održavanja čistoće, održavanja javnih površina, održavanja nerazvrstanih cesta i nogostupa, zakrpane rupe nastale prekopavanjem zbog potrebe priključenja na vodovodnu mrežu), deratizacije i dezinsekcije (izvršena jedna adulticidna dezinsekcija i deratizacija u više navrata), održavanja vodovodne mreže (vodovodna mreža u Put Stanine), poslovi redovnog održavanja sportskih objekata i redovnog održavanja luka i obalnog pojasa.

Iz programa građenja javne rasvjete (rekonstruirana javna rasvjeta u Ulica I. Dalmatinskog sabora, Obala Petra Krešimira IV, Ulica Marka Marulića i Ulica Kraljice Jelene, Put Potoka, Put Kurtića, Stadionska ulica, Put Mletka, Hrvatskog proljeća), Postavljena je solarna rasvjeta na šetnici u Bilotinjku. Asfaltirane ulice Hrvatskog proljeća, Put Bilotinjka x3, Put Donjih Begonjića, odvojci u ulicama Sabunike III i IV, Put Gornjih Begonjića-raskrižje, dio Puta Sabunika kraj nogometnog igrališta i ulica Matije Gupca, a parkiralište u Sabunikama je pri kraju sa uređenjem. Dječja igrališta su dodatno opremljena (Punta, Mostina i Mletak). Na županijskoj cesti Ž6273 postavljene su izdignute plohe u cilju smirivanja prometa, tzv. uspornici na 4 lokacije – kod Groblja, Mostina, kod škole i Grbići.

Javna Nabava

- Otvoreni postupci nabave

Otvoreni postupak nabave električne energije u kojem je prispjela jedna ponuda od HEP OPSKRBA d.o.o. s ponuđenom cijenom od 1.113.247,85 kuna + PDV te je s istim zaključen ugovor o opskrbi krajnjeg kupca

Otvoreni postupak nabave Energetske usluge provođenjem Mjera poboljšanja energetske učinkovitosti Sustava javne rasvjete Općine Privlaka u kojem je prispjela jedna ponuda ponuditelja Javna razsvetljava d.d. iz Slovenije – s istim zaključen Ugovor o energetskom učinku – radovi rekonstrukcije/modernizacije završili 24.06.2022. - ukupan iznos naknade za razdoblje od 8 godina 2.745.000,00 +PDV, zajamčena godišnja ušteda u potrošnji el.energije i održavanju 380.736,05 kuna

Otvoreni postupak nabave opremanja dječjeg vrtića – još nije završen

- Postupci jednostavne nabave

Od postupaka jednostavne nabave, najznačajnije su usluge nadzora i vođenja projekta u vezi sa Ugovorom o energetskom učinku između Općine Privlaka i Javne razsvetljava d.d., zatim radovi na rekonstrukciji javne rasvjete, radovi na modernizaciji nerazvrstanih cesta, uređenju parkirališta u Sabunikama, radovi po projektu dopune prometne signalizacije i opreme na županijskoj cesti, usluge izrade UPU Batalaža, usluge izrade IV izmjena i dopuna PPU Općine Privlaka,usluge izmjere novonastalih objekata i druge.

Raspolaganje nekretninama i pokretninama

U izvještajnom razdoblju kupljena je nekretnina oznake k.č. 5492 za koju je napravljen projekt uređenja zelenog otočića koji se planira realizirati na jesen 2022.godine i dio k.č. 2739 radi proširenja ulice i uređenja parkirališta u Ul. Sv. Nikole.

Temeljem javnih natječaja, a s obzirom na vrijednost po odlukama načelnika prodani su: suvlasnički dio nekretnine k.č. 3307 Grozdani Perin za cijenu od 38.000,00 kuna, k.č. 3687/4 Danijelu Pupovcu za 68.700,00 kuna i k.č. 7895 Anti Lazanja za 42.300,00 kuna.

Temeljem Odluke vijeća od 24. siječnja 2022.g. potpisani su ugovori o kupoprodaji nekretnina k.č,. 724/1, k.č. 724, k.č. 3059, k.č. 3060/1 i k.č. 3060/2.

Skopljeni su ugovori o zakupu zemljišta u K1 zoni na Sabunikama na 10 godina i to : Led granula d.o.o. za k.č.6766/9 , Kansel d.o.o. za k.č. 6766/7, Kosanović Nikola za k.č. 6766/11, i Barunbau obrt za 6766/6, koji je sporazumno raskinut zbog neprikladnog stanja na terenu zbog kojeg nije bilo moguće ući u posjed predmetne nekretnine.

Raspisan je javni natječaj za pravo građenja u K1 zoni.

Pomorsko dobro i javne površine

Donesen je Godišnji plan upravljanja pomorskim dobrom na području Općine Privlaka za 2022. godinu te tri izmjene i dopune istog. Osim redovitog upravljanja (čišćenje plaža i kupališta, nadohrana dijelova plaža, postavljanje i uklanjanje psiholoških linija i plutača radi zaštite i sigurnosti građana, postavljanje javnih wc-a i tuševa, kabina za presvlačenje), izdana su koncesijska odobrenja u skladu sa planom.

Na javnim površinama dodijeljeno je u zakup 11 lokacija za obavljanje djelatnosti odnosno u svrhu postavljanja kioska, pokretnih ugostiteljskih radnji, zabavnih i tematskih parkova i drugih pokretnih objekata te za ostalo zauzimanje javnih površina u skladu s uvjetima javnog natječaja.

Prostorno planiranje

Donesena Odluka o izradi IV izmjena i dopuna PPU Općine Privlaka – izrađivač GIN COMPANY d.o.o. – prikupljene su smjernice javnopravnih tijela koje su predane izrađivaču te će se uskoro krenuti u izradu prijedloga plana za javnu raspravu.

Donesena Odluka o izradi Urbanističkog plana uređenja dijela uvale Batalaža – izrađivač URBOS d.o.o.

**ZAKLJUČAK**

Sve postignuto u izvještajnom razdoblju rezultat je zajedničkog rada općinskog načelnika, Općinskog vijeća Općine Privlaka i Jedinstvenog upravnog odjela s ciljem da se realizira svaka ideja koja će dovesti do poboljšanja života u Općini Privlaka.

KLASA: 022-06/22-01/7

URBROJ: 2198-28-02-22-1

Privlaka, 1. srpnja 2022.g.

Načelnik

Gašpar Begonja, dipl.ing., v.r.